Line Barfod (EL), 2005-03-18:
Som flere har været inde på, så er det her jo en konsekvensrettelse på grund af kommunalreformen, herunder spørgsmålet om, at man indskrænker antallet af statsamter til nogle få statsforvaltninger.
Så håber vi også, at vi kan få belyst, om der vil blive sat penge af til, at medarbejderne kan tage ud og tale med børnene, i stedet for at børnene skal komme til kontorerne og snakke med de sagkyndige.
Vi tror sådan set også, det vil være bedre for børnene, at de sagkyndige kommer ud i et trygt miljø i stedet for, at de skal rejse langt til et helt fremmed sted.
Det ser vi frem til at få nogle svar på.
Så har der været rejst en række ting i høringssvarene om noget af det, der er indholdet heri, bl.a. spørgsmålet om advokatbistand, hvor vi er lidt nervøse for, hvad der kommer til at ske med nogle af dem, som måske ikke selv er så gode til at formulere sig, hvis de ikke længere kan få gratis advokatbistand.
Det håber vi også vi kan få nærmere oplyst, herunder om man vil have mulighed for offentlig retshjælp ved advokat, eller om den mulighed vil blive afskåret.
Der er et spørgsmål, som også er rejst i flere af høringssvarene, nemlig hvor hurtigt sagen vil kunne indbringes for en domstol, hvis man udebliver fra møderne, altså om man kan trække sagen meget i langdrag ved ikke at møde op, og hvad der kan ske der.
Vi vil selvfølgelig også i gerne lige have lidt nærmere præciseret end det, der står høringsnotatet, hvor lang tid man forestiller sig, at der kan gå.
Så er der spørgsmålet om konfliktmægling.
Vi synes jo, at det er et stort fremskridt, at vi får det klart ind i loven.
Vi ser jo gerne, og vi håber, det kommer med i det udvalg, der er nedsat, som vi skal se på næste år, sådan som fru Anne Baastrup var inde på, at man udvider, så folk allerede, når de står midt i at skulle gå fra hinanden, kan komme og søge hjælp og rådgivning, så det simpelt hen bliver naturligt, at man får noget rådgivning.
Ligesom man har en sundhedsplejerske, når man bliver en familie, får man også noget rådgivning, når man skal til at gå fra hinanden, for vi tror, det vil kunne forebygge mange konflikter, at man får lavet nogle aftaler med hinanden og får snakket igennem, hvad det er, der kan gå galt, inden det går galt.
Mange tror, at de kan klare det hele, når de går hinanden, og at de vil være utrolig voksne.
Så går der nogle måneder, og så går det helt galt
; især hvis den ene får en ny kæreste, kan det gå meget slemt.
Der tror vi forebyggelse vil have en stor effekt.
Så er vi i øvrigt glade for i det udvalg, der er nedsat, at man har sikret en rimelig bred repræsentation, og at man har fået både Foreningen Far og Mødrehjælpen med, så vi har både den ene og den anden side med i den konflikt, som nogle har forsøgt at gøre til en ligestillingskamp, og vi håber, at man i udvalget vil have fokus på børnene frem for, hvor mange fædre og mødre der får hvor mange rettigheder.
Det, som vi alle sammen arbejder hen imod, er nemlig, at udgangspunktet skal være, hvad der er bedst for barnet.
Vi er spændt på det.
Vi er jo imod kommunalreformen som sådan og meget nervøse for, hvad der kommer til at ske både med personale, økonomi osv., og derfor har jeg svært ved at se, at vi vil ende med at kunne stemme for forslaget, men vi vil gå konstruktivt ind i udvalgsarbejdet og prøve at få denne her del af reformen til at blive så god som muligt, hvis regeringen vælger at gennemføre den.